SK Úradný vestník Európskej únie C 48/3

Zhrnutie stanoviska európskeho dozorného úradníka pre ochranu údajov k oznámeniu Komisie Európskemu parlamentu a Rade s názvom „Nová éra letectva – Otvorenie trhu leteckej dopravy pre bezpečné a udržateľné používanie systémov diaľkovo pilotovaných lietadiel na civilné účely“

(Úplné znenie tohto stanoviska sa nachádza v anglickom, vo francúzskom a v nemeckom jazyku na webovej stránke európskeho dozorného úradníka pre ochranu údajov www.edps.europa.eu)

(2015/C 48/04)

I. Úvod

I.1. Konzultácie s európskym dozorným úradníkom pre ochranu údajov

1. Dňa 8. apríla 2014 Komisia prijala oznámenie Európskemu parlamentu a Rade s názvom „Nová éra letectva – Otvorenie trhu leteckej dopravy pre bezpečné a udržateľné používanie systémov diaľkovo pilotovaných lietadiel na civilné účely“ (ďalej len „oznámenie“) (1).

2. RPAS sú systémy diaľkovo pilotovaných lietadiel alebo, inými slovami, lietadlá, ktoré môžu lietať bez potreby pilota na palube. Väčšinou sa nepoužívajú ako jednoduchý letecký systém a zahŕňajú zariadenia, ako sú kamery, mikrofóny, senzory, GPS, ktoré môžu umožňovať spracovanie osobných údajov.

3. Ako bude ďalej rozpracované v tomto stanovisku, na túto rozvíjajúcu sa technológiu sa uplatňujú práva na súkromný a rodinný život a ochranu údajov, ako sú zaručené v článku 8 Európskeho dohovoru o ľudských právach Rady Európy a v článkoch 7 a 8 Charty základných práv Európskej únie. Okrem toho sa systémy diaľkovo pilotovaných lietadiel musia posudzovať veľmi dôkladne, keďže majú rovnaký potenciál vážne narušiť práva na súkromný a rodinný život a ochranu údajov ako online technológie, o ktorých rozhodol Súdny dvor Európskej únie v rozsudkoch Digital Rights Ireland (2) a Google Spain/AEPD (3).

4. EDPS preto víta skutočnosť, že s ním Komisia konzultuje o tomto oznámení.

IV. Závery

65. EDPS víta skutočnosť, že s ním Komisia o tomto oznámení vedie konzultácie, a zdôrazňuje, že civilné použitie RPAS pokrýva všetky oblasti, na ktoré sa nevzťahuje vojenské použitie, a teda sa neobmedzujú na obchodné účely. Takisto víta, že v oznámení sa nielen zdôrazňujú sociálne a hospodárske výhody civilného použitia RPAS, ale súkromie, ochrana údajov a bezpečnosť sú tu tiež identifikované ako kľúčové prvky, s ktorými sa má zabezpečiť súlad na ich rozšírenie.

66. Malo by sa rozlišovať medzi RPAS a letúnmi a kamerovými systémami, lebo „mobilnosť a nenápadnosť“ RPAS umožňujú ich použitie v oveľa väčšom počte situácií. Okrem toho je možné ich kombinovať s ďalšími technológiami, ako sú kamerové zariadenia, senzory WiFi, mikrofóny, biometrické senzory, GPS systémy, systémy čítajúce IP adresy, sledovacie systémy RFID, ktoré všetky ponúkajú možnosť spracúvať osobné údaje a vytvárať potenciálne výkonné sledovacie nástroje.

67. EDPS by preto chcel zdôrazniť, že použitie RPAS zahŕňajúce spracovanie osobných údajov predstavuje vo väčšine prípadov narušenie práva na rešpektovanie súkromného a rodinného života zaručeného článkom 8 Európskeho dohovoru o ľudských právach Rady Európy (ďalej len „EDĽP“) a článkom 7 Charty základných práv Európskej únie (ďalej len „charta“), lebo ohrozujú právo na intimitu a súkromie zaručené pre všetkých jednotlivcov v EÚ, a preto je možné ich povoliť len za osobitných podmienok a záruk. V každom prípade vždy, keď sa spracúvajú osobné údaje prostredníctvom RPAS prevádzkovaného v EÚ, čo je bežné, uplatňuje sa právo na ochranu osobných údajov zakotvené v článku 8 charty a mal by sa dodržiavať súlad s právnym rámcom EÚ pre ochranu údajov.

68. V praxi sa teda na použitie RPAS jednotlivcami na súkromné činnosti budú zvyčajne vzťahovať požiadavky smernice 95/46/ES a zriedkakedy sa uplatní výnimka pre domácnosti. V každom prípade musí byť, ako predbežná podmienka pre pravidlá o ochrane údajov, spracúvanie osobných údajov zákonné vo všetkých ohľadoch. Znamená to tiež dodržiavanie ďalších príslušných pravidiel v oblastiach, ako sú občianske alebo trestné právo, duševné vlastníctvo, letectvo alebo právne predpisy v oblasti životného prostredia.

69. Spracovanie osobných údajov prostredníctvom RPAS na obchodné alebo pracovné účely musí byť v súlade s vnútroštátnymi právnymi predpismi na vykonávanie smernice 95/46/ES.

70. EDPS by chcel navyše pripomenúť, že len zverejnenie údajov na internete alebo v novinách bez toho, aby bolo cieľom zverejniť na verejnosti informácie, názory alebo myšlienky, nie je dostatočné na to, aby sa uplatnila výnimka pre žurnalistické účely z článku 9 smernice 95/46/ES.

71. Pri použití RPAS na presadzovanie práva sa tiež musí dodržiavať základné právo na súkromie, lebo tieto činnosti by sa mali zakladať na zrozumiteľných a dostupných právnych predpisoch, slúžiť legitímnemu účelu a mali by byť nevyhnutné v demokratickej spoločnosti a primerané sledovanému účelu. Keď je ich výsledkom spracovanie osobných údajov, vzťahujú sa na ne záruky ochrany údajov ustanovené na úrovni EÚ a Rady Európy.

72. Použitie RPAS na spravodajské účely sa musí riadiť zásadami nevyhnutnosti a primeranosti.

73. So zreteľom na naliehavú potrebu zabezpečiť dodržiavanie požiadaviek na súkromie, ochranu údajov a bezpečnosť, pokiaľ ide o túto potenciálne vysoko rušivú novú technológiu, EDPS podporuje Komisiu v snahe prehodnotiť jej nedostatok právomoci na reguláciu RPAS do 150 kg.

74. EDPS tiež víta iniciatívy a projekty na zvýšenie informovanosti, ktoré by mali byť súčasťou zavedenia RPAS na civilnom trhu EÚ.

75. EDPS odporúča, aby Komisia podporila výrobcov RPAS pri vykonávaní ochrany súkromia už v štádiu návrhu a štandardnej ochrany súkromia a prevádzkovateľov pri vykonávaní posúdení vplyvu na ochranu údajov, keď spracovateľské operácie predstavujú osobitné riziká pre práva a slobody dotknutých osôb vyplývajúce z ich povahy, rozsahu alebo účelu.

76. Ďalšie kroky sú tiež potrebné na podporu opatrení, ktorými by sa uľahčila identifikácia prevádzkovateľa RPAS.

V Bruseli 26. novembra 2014 Giovanni BUTTARELLI zástupca európskeho dozorného úradníka pre ochranu údajov

(1) COM(2014) 207 final, 8. apríl 2014.

(2) Spojené veci C-293/12 a C-594/12, Digital Rights Ireland Ltd/Minister for Communications, Marine and Natural Resources, Minister for Justice, Equality and Law Reform, The Commissioner of the Garda Síochána, Írsko a the Attorney General, a Kärntner Landesregierung, Michael Seitlinger, Christof Tschohl a i., rozsudok Súdneho dvora (veľká komora) z 8. apríla 2014 [návrhy na začatie prejudiciálneho konania, ktoré podali High Court of Ireland (Írsko) a Verfassungsgerichtshof (Rakúsko)].

(3) Vec C-131/12, Google Spain SL, Google Inc./Agencia Española de Protección de Datos (AEPD), rozsudok Súdneho dvora z 13. mája 2014.